**El TecnoCampus i la UPF apropen la universitat a alumnes de batxillerat amb escassos referents universitaris**

El TecnoCampus col·labora amb la Universitat Pompeu Fabra, a la qual estan adscrites les seves escoles universitàries, en el [projecte Horitzons](https://www.upf.edu/web/clik/projecte-horitzons), un programa de voluntariat que pretén facilitar referents i algunes estratègies universitàries a alumnes de batxillerat sobre què suposa estudiar a la universitat i com fer-ho. És la primera vegada que estudiants del TecnoCampus hi participaran com a mentors, en una prova pilot que es desenvoluparà a Mataró de la mà de l’Institut Miquel Biada i que començarà el proper mes de novembre.

El projecte Horitzons és un programa d’innovació i transferència social, que va néixer arran de l’interès d’un conjunt de professionals i docents de la UPF en l’àmbit de la responsabilitat social universitària. El programa busca motivar els joves, desmitificar la universitat i fer-la més propera, entre sectors socials que hi estan poc familiaritzats. Tot això s’aconsegueix a través de sessions i xerrades que un equip d’estudiants voluntaris realitza als instituts, on es treballen diferents competències i s’ofereixen recursos d’aprenentatge que compensen la manca de referents i el potencial risc d’abandonament dels estudis universitaris que encetin posteriorment.

Per la seva banda, els estudiants voluntaris del TecnoCampus treballaran competències com el compromís social, la competència comunicativa, el treball en equip, la planificació i l’empatia. La seva participació es reconeix amb dos crèdits de Reconeixement d’Activitats Universitàries (RAC).

Més informació:
Oriol Ribet
Telf. 93 741 49 60 / 678 794 288
[www.tecnocampus.cat](http://www.tecnocampus.cat)